কথিত আছে কিবরিয়াই প্রথম বাংলাদেশী শিল্পী যিনি বিমূর্ত ভাষার শিল্পে হাতেখড়ি দেন জাপান প্রবাসকালে। অর্থাৎ ১৯৫৬ থেকে ১৯৬২ এই সময়কালের সম্ভবত অন্তিম পর্বে কিবরিয়ার হাতে বাংলাদেশী বিমূর্ততার জন্ম হয়। যদিও দেশী বিমূর্ততা বলে একেবারেই আলাদা কিছু চিহ্নিত করার দায় আমাদের আছে কিনা সেই প্রশ্ন মীমাংসার দাবি রাখে, তবে একই তরিকার ভিন্ন ভাষ্য দেশ-কাল-পাত্রের সূত্রে জন্ম নেয়—এ ধারণা অমূলক নয়। কিবরিয়া-ধর্মী বিমূর্ততাকে এই কারণে ‘ঢাকাই বিমূর্ততা’ নাম দিয়ে দেয়া যায়, সিরিয়াস-ধর্মী লেখকরা তা মানুন আর নাই মানুন।